b'\n_START_ARTICLE_\nSanomia Turusta\n_START_PARAGRAPH_\nSanomia Turusta oli Turussa vuosina 1850\xe2\x80\x931903 ilmestynyt sanomalehti._NEWLINE_Turun Wiikko-Sanomien lakattua Turku j\xc3\xa4i kahdeksi vuosikymmeneksi vaille suomenkielist\xc3\xa4 sanomalehte\xc3\xa4. Uuden lehden perusti \xc3\x85bo Underr\xc3\xa4ttelseri\xc3\xa4 julkaissut J. W. Lillja. Vuoden 1850 kieliasetuksen rajoittama Sanomia Turusta oli aluksi hyvin vaatimaton pieni lehti, joka sis\xc3\xa4lsi l\xc3\xa4hinn\xc3\xa4 maatalousvalistusta ja uskonnollista aineistoa. Vuonna 1853 toimittajaksi tuli G. E. Eur\xc3\xa9n, joka teki siit\xc3\xa4 hyvin toimitetun uutislehden. 1860-luvulla Sanomia Turusta oli l\xc3\xa4ntisen suomen maaseudun valtalehti, jonka levikki hipoi Suomettaren lukuja._NEWLINE_Sanomia Turusta oli linjaltaan maltillisen suomenmielinen. Poliittisesti v\xc3\xa4ritt\xc3\xb6m\xc3\xa4n\xc3\xa4 uutislehten\xc3\xa4 sen suosio k\xc3\xa4\xc3\xa4ntyi 1870-luvulla jyrkk\xc3\xa4\xc3\xa4n laskuun. G. W. Wilenin vuodesta 1863 l\xc3\xa4htien julkaisema lehti vuokrattiin vuonna 1900 sen toimitussihteerille Kaarle Hemmille. Turun perustuslailliset nuorsuomalaiset ottivat sen haltuunsa vuoden 1902 lopulla. Viranomaiset eiv\xc3\xa4t kuitenkaan hyv\xc3\xa4ksyneet sille uutta p\xc3\xa4\xc3\xa4toimittajaa, mink\xc3\xa4 takia lehden oli lakattava. Sen tilalle nuorsuomalaiset perustivat Turun Sanomat._NEWLINE_Lehti ilmestyi vuosina 1851\xe2\x80\x931852 joka toinen viikko, vuodesta 1853 l\xc3\xa4htien kerran, vuodesta 1876 kahdesti, vuodesta 1880 kolmesti, vuodesta 1882 nelj\xc3\xa4sti ja vuodesta 1884 kuudesti viikossa. Vuonna 1902 ilmestyi my\xc3\xb6s viikkopainos ja vuonna 1903 kolmip\xc3\xa4iv\xc3\xa4inen painos. Levikki kohosi vuonna 1855 yli tuhannen, vuonna 1863 kahden tuhannen, vuonna 1875 kolmen tuhannen ja oli suurimmillaan l\xc3\xa4hes 4\xc2\xa0500 kappaletta vuonna 1878. 1880- ja 1890-luvuilla levikki vakiintui kahden ja kolmen tuhannen v\xc3\xa4lille. P\xc3\xa4\xc3\xa4toimittajina ty\xc3\xb6skenteliv\xc3\xa4t Fredrik Bergstadi (1851\xe2\x80\x931853), Gustaf Erik Eur\xc3\xa9n (1853\xe2\x80\x931857), Antti Liljefors (1857\xe2\x80\x931862 ja 1864\xe2\x80\x931870), J. Aul\xc3\xa9n (1863), Paavo Salonius (1871\xe2\x80\x931873), Erkki Almberg (1873\xe2\x80\x931875), Johan Aksel Malmgren (1875\xe2\x80\x931886 ja 1888\xe2\x80\x931901), Simo Hirvonen (1887), Kaarlo Hemmi (1901\xe2\x80\x931903) ja Hugo K. Eneberg (1903)._NEWLINE_Vuonna 1857 lehdess\xc3\xa4 julkaistiin ensimm\xc3\xa4inen suomennettu sarjakuva, sveitsil\xc3\xa4isen Rodolphe T\xc3\xb6pfferin Herra Koipeliini.'